钦定古今图书集成/明伦汇编/官常典/第494卷 > 李抱玉
## 钦定古今图书集成/明伦汇编/官常典/第494卷 > 李抱玉

按《唐书》本传：“‘抱玉，本安兴贵曾孙，世居河西，善养马。
始名重璋，闲骑射，少从军。其为人沉毅有谋，尤忠谨。
李光弼引为裨校。天宝末，元宗以其战河西有功，为
改今名。禄山乱，守南阳，斩贼使。至德二载，上言世占
凉州，耻与逆臣共宗’。有诏赐之姓，因徙籍京兆，举族
以李为氏。进至右羽林大将军，知军事，擢陈郑颍亳”
节度使。史思明已破东都，凶焰勃然，鼓而行，自谓无
前。光弼壁河阳拒之，使抱玉守南城。贼急攻，抱玉纵
奇兵出，表里俘杀甚众，贼乃舍去，从光弼战，大败，因
不能西。差功第一，封栾城县公。代宗立，兼泽潞节度
使，统相、卫、仪、邢十一州兵。以功授司空、兼兵部尚书、
武威郡王。恳辞王爵，徙凉国公，进司徒。广德中，吐蕃
入寇，帝次陕，群盗遍南山五谷间，东距虢，西抵岐，椎
剽不胜计。诏太子宾客薛景仙为“南山五溪谷防御
使”，引兵招捕，久不克，更诏抱玉讨贼。抱玉尽得贼株
柢蹊隧，分兵守诸谷，使牙将李崇客精骑四百，自桃
林、虢川袭之。贼帅高玉脱身走城固，山南西道张献
诚禽以献，悉索支党斩之。不阅旬，五谷平，即诏抱玉
权凤翔、陇右节度。抱玉恳让司徒，故以尚书左仆射
同中书门下平章事、河西、陇右副元帅又让仆射，故
还为兵部尚书。大历二年，来朝。久之，加山南西道副元帅兼节度使，屯盩厔。抱玉兼三节度、三副元帅，位
望隆赫，乃上言：“陇坁达扶文，绵地二千里，卤孔道不
一，梁、岷重则关辅轻。愿择能臣帅西道，当一面，臣得
专事关、陇。”帝多其让，许之。抱玉在镇十馀年，虽无破
卤功，而禁暴安人，为将臣之良。卒，年七十四，赠太保，
谥曰昭武。